થોડી વાર પછી નીરાબહેને અમને ડાઈનિંગ ટેબલ પર આવવા કહ્યું. અમે હજી માંડ ગોઠવાયાં હતાં ત્યાં તો એમની ડોરબેલ વાગી. સાક્ષી ચપળતાથી ઊઠી અને ‘શંકરભાઈ આવ્યા, શંકરભાઈ આવ્યા…’ કહેતી બારણું ખોલવા દોડી ગઈ. અમે જોયું કે 21-22 વર્ષનો શ્યામવર્ણો પણ અત્યંત સ્માર્ટ યુવાન ઘરમાં દાખલ થયો. અમને જોઈને એણે તરત જ નમસ્તે કહીને અમારું અભિવાદન કર્યું. નીરાબહેને એને અમારી ઓળખાણ આપી અને અમને કહ્યું : ‘આ શંકર છે, મારા દીકરા સમાન.’ પછી એમણે શંકરને ઉદ્દેશીને કહ્યું : ‘તું ઠીક સમય પર આવ્યો છે, ચાલ બેસ અમારી સાથે ચા-નાસ્તો કરવા.’